Document ID: 32015D0474

DEĊIŻJONI TA' IMPLIMENTAZZJONI TAL-KUMMISSJONI (UE) 2015/474
tat-18 ta' Marzu 2015
li temenda d-Deċiżjoni ta' Implimentazzjoni 2013/92/UE dwar is-superviżjoni, il-kontrolli tas-saħħa tal-pjanti u l-miżuri li għandhom jittieħdu rigward il-materjal għall-imballaġġar tal-injam li bħalissa jintuża fit-trasport ta' prodotti speċifikati li joriġinaw fiċ-Ċina
(notifikata bid-dokument C(2015) 1684)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara [għall-pjanti jew] għall-prodotti tal-pjanti u kontra t-tixrid tagħhom ġewwa l-Komunità (1), u b'mod partikolari r-raba' sentenza tal-Artikolu 16(3) tagħha,
Billi:
(1)
Id-Deċiżjoni ta' Implimentazzjoni 2013/92/UE (2) tistipula s-superviżjoni, il-kontrolli tas-saħħa tal-pjanti u l-miżuri li għandhom jittieħdu rigward il-materjal għall-imballaġġar tal-injam li bħalissa jintuża fit-trasport ta' prodotti speċifikati li joriġinaw fiċ-Ċina
(2)
L-applikazzjoni tad-Deċiżjoni ta' Implimentazzjoni 2013/92/UE uriet li l-materjal għall-imballaġġar tal-injam li jintuża fit-trasport ta' ċerti prodotti li joriġinaw fiċ-Ċina għadu jippreżenta riskju fitosanitarju lill-Unjoni. Għaldaqstant dik id-Deċiżjoni għandha tkompli tapplika sal-31 ta' Marzu 2017.
(3)
Il-kontrolli tas-saħħa tal-pjanti tal-Istati Membri wrew li l-materjal għall-imballaġġar tal-injam li jintuża fit-trasport ta' prodotti tal-lavanja, taċ-ċeramika gglejżjata u prodotti tal-ħadid jew tal-azzar mhux liga rrumblati ċatt kien ukoll ikkontaminat b'organiżmi ta' ħsara, b'mod partikolari l-Anoplophora glabripennis (Motschulsky). Għaldaqstant id-Deċiżjoni ta' Implimentazzjoni 2013/92/UE għandha tkopri wkoll dawn il-prodotti.
(4)
Id-Direttiva ta' Implimentazzjoni tal-Kummissjoni 2014/78/UE (3) ħassret il-punt (8) tat-Taqsima I tal-Parti A tal-Anness IV tad-Direttiva 2000/29/KE. Għalhekk, ir-referenzi għal dak il-punt (8) fl-Artikoli 3 u 4 tad-Deċiżjoni ta' Implimentazzjoni 2013/92/UE għandhom jitħassru.
(5)
L-esperjenza turi li kontroll tas-saħħa tal-pjanti bi frekwenza minima ta' 15 % huwa biżżejjed, fid-dawl tar-riskju fitosanitarju ta' kull prodott kopert minn din id-Deċiżjoni, u li l-ħtieġa li tiġi żgurata allokazzjoni aktar proporzjonata tar-riżorsi għall-kontroll effettiv u effiċjenti tal-prodotti kollha għandha l-istess importanza. Għaldaqstant, għal ċerti prodotti l-frekwenza tal-kontrolli tas-saħħa tal-pjanti għandha titnaqqas minn 90 % għal 15 %.
(6)
L-esperjenza turi li, sabiex jingħataw aktar dettalji dwar l-interċettazzjonijiet irreġistrat fuq il-materjal tal-imballaġġar tal-injam lill-organizzazzjoni nazzjonali Ċiniża għall-protezzjoni tal-pjanti, jeħtieġ li l-Istati Membri jirrappurtaw l-informazzjoni meħtieġa sabiex jidentifikaw is-sorsi ta' mmarkar mhux affidabbli u r-raġunijiet għala marka tkun meqjusa bħala żbaljata.
(7)
Sabiex ikun hemm konsistenza fil-kuntest tal-kontrolli tas-saħħa tal-pjanti mwettqa fil-perjodu mill-1 ta' Ottubru 2014 sal-31 ta' Marzu 2015 u n-notifika tagħhom, huwa xieraq li jiġi stipulat arranġament tranżitorju għal dak il-perjodu.
(8)
Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DIN ID-DEĊIŻJONI:
Artikolu 1
Id-Deċiżjoni ta' Implimentazzjoni 2013/92/UE hija emendata kif ġej:
1.
L-ewwel paragrafu tal-Artikolu 3 jinbidel b'dan li ġej:
“Il-materjal għall-imballaġġar tal-injam ta' kunsinni tal-prodotti speċifikati għandu jkun soġġett għall-kontrolli tas-saħħa tal-pjanti stipulati fl-Artikolu 13a(1)(b)(iii) tad-Direttiva 2000/29/KE fil-frekwenzi minimi stipulati fl-Anness I ta' din id-Deċiżjoni biex ikun konfermat li l-materjal għall-imballaġġar tal-injam jissodisfa r-rekwiżiti stabbiliti fil-punt (2) tat-Taqsima I tal-Parti A tal-Anness IV tad-Direttiva 2000/29/KE.”
2.
L-Artikolu 4 jinbidel b'dan li ġej:
“Artikolu 4
Miżuri f'każ ta' nuqqas ta' konformità
F'każ li l-kontrolli tas-saħħa tal-pjanti li hemm referenza għalihom fl-Artikolu 3 juru li m'hemmx konformità mal-punt (2) tat-Taqsima I tal-Parti A tal-Anness IV tad-Direttiva 2000/29/KE jew li l-materjal għall-imballaġġar tal-injam huwa kontaminat bl-organiżmi ta' ħsara elenkati fil-Parti A tal-Anness I ta' dik id-Direttiva, l-Istat Membru kkonċernat għandu minnufih jissoġġetta l-materjal għall-imballaġġar tal-injam mhux konformi għal waħda mill-miżuri stipulati fl-Artikolu 13c(7) ta' dik id-Direttiva”
.
3.
L-Artikolu 5 jinbidel b'dan li ġej:
“Artikolu 5
Rappurtar
Mingħajr ħsara għad-Direttiva tal-Kummissjoni 94/3/KE (*), l-Istati Membri għandhom jinnotifikaw in-numru u r-riżultati tal-kontrolli tas-saħħa tal-pjanti mwettqa skont l-Artikoli 2 u 3 ta' din id-Deċiżjoni lill-Kummissjoni permezz tal-formularju tar-rapportar fl-Anness II sal-31 ta' Lulju 2016 għall-perjodu mill-1 ta' April 2015 sal-31 ta' Marzu 2016 u sal-31 ta' Lulju 2017 għall-perjodu mill-1 ta' April 2016 sal-31 ta' Marzu 2017.
(*) Id-Direttiva tal-KummissjonI 94/3/KE tal-21 ta' Jannar 1994 li tistabbilixxi proċedura għan-notifika ta' interċettazzjoni ta' kunsinna jew organiżmu jikkawżaw ħsara minn pajjiżi terzi u li jkun ta' periklu fitosanitarju imminenti (ĠU L 32, 5.2.1994, p. 37).”" 						
(4)
It-tieni paragrafu tal-Artikolu 7 jinbidel b'dan li ġej:
“L-Artikoli minn 1 sa 4 għandhom japplikaw sal-31 ta' Marzu 2017.”
(5)
L-Annessi I u II huma emendati skont l-Anness ta' din id-Deċiżjoni.
Artikolu 2
Fil-kuntest tal-kontrolli tas-saħħa tal-pjanti mwettqa matul il-perijodu mill-1 ta' Ottubru 2014 sal-31 ta' Marzu 2015 u n-notifika tan-numru u r-riżultati tagħhom, għandha tkompli tapplika d-Deċiżjoni ta' Implimentazzjoni 2013/92/UE kif kienet qabel ma ġiet emendata b'din id-Deċiżjoni.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, it-18 ta' Marzu 2015.

Labels: 1
8
3
6
18